Гоген Поль Эжен Анри

Гоген Поль Эжен Анри - (7. 6. 1848, Париж – 8. 5. 1903, Маркиз аралы, Атуона кыштагы) – франциялык живописчи. 1870-жылдан өз алдынча сүрөт тарта баштаган. Г. чыгармачылыгынын адепки мезгили импрессионизм менен байланышкан. Кийинчерээк элдик чыгармаларга, Байыркы Грециянын, Байыркы Чыгыштын жана о. кылым искусствосуна кызыгат. Жалпыланган образдардын, кубулуштардын сырдуу маанисин издөө («Үгүт-насыяттан кийинки көрүнүш», 1888; «Сары Христос», 1889) Г-дин программасын символизм менен жакындаштырып, ал жана ага кошулган сүрөтчүлөр жаңы сүрөт системасын түзгөн, көбүнчө форманы жалпылаштырууга жана жөнөкөйлөштүрүүгө («Арлдеги кафе», 1888) көңүл бурган. Гогендин сүрөт системасы Таити аралында (Океания) тарткан чыгармаларында андан ары өнүгөт («Таитилик пасторалдар», 1892; «Кечмелик», 1901). Гогендин чыгармаларындагы түстүн эмоциялык жактан каныккандыгы, декорациялык жана монументтик негиздердин айкалышы, образдардын маанилүүлүгү 20-кылымдын башталышындагы көптөгөн сүрөтчүлөрдүн изденүүлөрүнө багыт берген. Гоген скульптура, графика, карапа тармактарында да эмгектенген. 
Категория: Инсандар
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4